贈别吴忱宣德
作者：程俱
朝代：宋

paragraphs: 吳公河南守，薦士得賈生。
偉兹天下士，何止千人英。
吳公失名字，功業曖不明。
要非萬頃波，莫著横海鯨。
當時好賢意，豈愧勃與嬰。
蔽賢如面牆，自使兩目盲。
好賢如力穡，穰穰嘉穀成。
至今餘慶在，望著河南城。
如君豈其裔，樂善莫與京。
高門二千石，世德故可評。
平生周旋士，往往凌青冥。
作吏今十年，讀書不求名。
向來光山政，何異古所稱。
嗟哉士營己，寧使我負人。
聊須借汝頭，一用朱吾輪。
今君乃能爾，所棄如毛塵。
故知古賢世，尚見風俗淳。
猗予一畸士，落落良可憎。
折腰務求合，俗眼竟不青。
憧憧九衢內，邂逅蓋一傾。
何從乃知我，頓有交歡情。
相随若形影，出語見肺膺。
長安速化地，頑鈍終無營。
中宵起歸思，襆被東南征。
投林無擇巢，促步無安行。
寧嫌蕞爾邑，要是衆不爭。
紛紛同舍客，聚散兩不停。
毛子去山色，哦詩對峥嶸。
想見簿領間，烱如九秋鷹。
深州戢修翮，題輿重廬陵。
胸中若懸鑑，圭角不自呈。
石老故游倦，飄蕭數星星。
崇山古惡地，無乃煩笞榜。
程翁頗專嘿，兩版晝夜扃。
時時繫烏帽，匹馬挟二黥。
安知刹那間，一卧不復興。
其餘復誰在，誰與交忘形。
去駕雖結轍，來檣競揚舲。
懷君尚留寓，京塵染裾纓。
其誰念久要，佐子飛且鳴。
况君緇衣後，世故飽所更。
會當力推挽，横絕非階升。
却顧五湖上，有人方耦耕。